מספר פנימי: 2160969

הכנסת העשרים וארבע

**יוזמים: חברי הכנסת** **לימור מגן תלם**  
 **יבגני סובה**  
 **יוליה מלינובסקי**  
 **אלכס קושניר**  
 **יוסף שיין**  
 **אלינה ברדץ' יאלוב**  
 **שרון רופא אופיר**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/2221/24

הצעת חוק הגבלת משקל בתעשיית הדוגמנות (תיקון – פיקוח ואכיפה), התשפ"ב–2021

|  |  |  |  |  |  |  |
| --- | --- | --- | --- | --- | --- | --- |
| תיקון סעיף 1 | 1. | בחוק הגבלת משקל בתעשיית הדוגמנות, התשע"ב–2012[[1]](#footnote-2) (להלן – החוק העיקרי), בסעיף 1, בהגדרה "פרסומת", אחרי "באמצעי אלקטרוני" יבוא "לרבות באמצעות האינטרנט,". | | | | |
| הוספת סעיפים 3א עד 3ט | 2. | אחרי סעיף 3 לחוק העיקרי יבוא: | | | | |
|  |  | "איסור הזמנת פרסום מפר | | | 3א. | גוף שהוקם בחוק לא ייזום, לא יזמין ולא ישתתף בהפקה של פרסומת שאינה עומדת בהוראות סעיפים 2 ו-3. |
|  |  | הסמכת מפקחים | | | 3ב. | השר יסמיך מבין עובדי משרדו מפקחים, שיהיו נתונות להם הסמכויות לפי סעיף 3ד, כולן או חלקן; הודעה על ההסמכה תפורסם ברשומות. |
|  |  | התנאים להסמכה | | | 3ג. | לא יוסמך מפקח אלא אם כן מתקיימים בו כל אלה: |
|  |  |  | | |  | (1) משטרת ישראל הודיעה, לא יאוחר משלושה חודשים מיום קבלת פרטי העובד, כי היא אינה מתנגדת להסמכתו מטעמים של ביטחון הציבור, לרבות בשל עברו הפלילי; |
|  |  |  | | |  | (2) הוא לא הורשע בעבירה שמפאת מהותה, חומרתה או נסיבותיה יש בה לדעת השר כדי למנוע את הסמכתו; |
|  |  |  | | |  | (3) הוא קיבל הכשרה מתאימה בתחום הסמכויות שיהיו נתונות לו לפי חוק זה, כפי שהורה השר, בהסכמת השר לביטחון הפנים. |
|  |  | סמכויות פיקוח | | | 3ד. | לשם פיקוח על ביצוע הוראות לפי חוק זה, רשאי המפקח – |
|  |  |  | | |  | (1) להיכנס למקום שהכניסה אליו דרושה לשם מילוי תפקידיו, ובלבד שלא ייכנס למקום המשמש למגורים אלא על פי צו של בית משפט; |
|  |  |  | | |  | (2) לדרוש מכל אדם הנוגע בדבר למסור לו את שמו ומענו ולהציג לפניו תעודת זהות או תעודה רשמית אחרת המזהה אותו; |
|  |  |  | | |  | (3) לדרוש מכל אדם למסור לו מידע או מסמך; בפסקה זו, "מסמך" – לרבות פלט או חומר מחשב, כהגדרתם בחוק המחשבים, התשנ"ה-1995. |
|  |  | עוולה אזרחית | | | 3ה. | הפרת איזו מהוראות סעיפים 2 ו-3 לחוק זה היא עוולה אזרחית, והוראות פקודת הנזיקין [נוסח חדש][[2]](#footnote-3), יחולו עליה בשינויים המחויבים. |
|  |  | עונשין | | | 3ו. | (א) פרסומאי שהפיק פרסומת או מפרסם שהציג פרסומת, בניגוד להוראות סעיפים 2 ו-3, דינו – כפל הקנס כאמור בסעיף 61(א)(4) לחוק העונשין, התשל"ז–1977[[3]](#footnote-4) (להלן – חוק העונשין). |
|  |  |  | | |  | (ב) נעברה עבירה לפי חוק זה בידי תאגיד, דינו – כפל הקנס הקבוע בסעיף קטן (א). |
|  |  | אחריות נושא משרה בתאגיד | | | 3ז. | (א) נושא משרה בתאגיד חייב לפקח ולעשות כל שניתן למניעת ביצוע עבירה לפי חוק זה בידי התאגיד או בידי עובד מעובדי התאגיד; המפר הוראה זו, דינו – קנס כאמור בסעיף 61(א)(4) לחוק העונשין; |
|  |  |  |  |  |  | (ב) נעברה עבירה לפי חוק זה בידי תאגיד או בידי עובד מעובדי התאגיד, חזקה היא כי נושא המשרה בתאגיד הפר את חובתו לפי סעיף קטן (א), אלא אם כן הוכיח שהעבירה נעברה שלא בידיעתו או שנקט בכל האמצעים הסבירים למלא את חובתו. |
|  |  |  |  |  |  | (ג) בסעיף זה, "נושא משרה בתאגיד" – מנהל פעיל בתאגיד, שותף למעט שותף מוגבל, או בעל תפקיד אחר בתאגיד, האחראי מטעם התאגיד על התחום שבו נעברה העבירה. |
|  |  | פרסום מידע על פסקי דין | | | 3ח. | משרד הכלכלה והתעשייה יפרסם באתר האינטרנט שלו פרטים על פסק דין שחייב אדם בפיצוי בשל עוולה לפי חוק זה או פסק דין שהרשיע אדם בעבירה לפי חוק זה, שנודע לו עליהם, במשך 12 חודשים מהמועד שנודע לו כאמור, בציון שמו של המפר או המורשע, לפי העניין. |
|  |  | קרן למניעת הפרעות אכילה ולטיפול בהן | | | 3ט. | קנס שהוטל בשל עבירה לפי חוק זה ישולם לקרן שתוקם במשרד הבריאות, ותממן פעולות למניעת הפרעות אכילה ולטיפול בהן.". |
| הוספת סעיף 6א | 3. | אחרי סעיף 6 לחוק העיקרי יבוא: | | | | |
|  |  | "דיווח לכנסת | | | 6א. | השר ידווח לוועדת הבריאות של הכנסת אחת לשנה, החל מיום 1 בינואר 2023 על מספר פעולות הפיקוח לאכיפת הוראות החוק, מספר כתבי האישום שהוגשו, ומספר ההרשעות בעבירות לפי החוק, בשנה שקדמה למועד הדיווח.". |

דברי הסבר

חוק הגבלת משקל בתעשיית הדוגמנות, התשע"ב-2012, חוקק במטרה לצמצם את ההשלכות שיש לפרסום המציג דוגמנים, דוגמניות או אנשים ידועים ומפורסמים, רזים באופן קיצוני, על יצירת דימוי גוף נמוך והתפתחות הפרעות אכילה בישראל, מתוך ההנחה שתעשיית הדוגמנות היא אחד הגורמים החברתיים-תרבותיים העלולים לתרום להתפתחות הפרעות אכילה.

החוק נחשב לפורץ דרך בתחומו, אולם מאז חקיקתו יישומו נתקל בקשיים מעשיים, ולא השיג את יעדו. זאת בין היתר, בשל היעדר הוראה מפורשת המגדירה מיהו הגוף האחראי והמפקח על אכיפת החוק, ובשל היעדר סנקציות על מפרי הוראות החוק ומנגנונים למעקב.

כדי לקדם את יישומו של החוק, מוצע לקבוע כי השר ימנה מפקחים לאכיפת הוראות החוק. עוד מוצע לקבוע כי הפרת איזו מהוראות סעיפים 2 ו-3 לחוק זה היא עוולה אזרחית שהוראות פקודת הנזיקין [נוסח חדש], יחולו עליה. עוד מוצע לקבוע כי תאגיד שהוקם בחוק לא ייזום, יזמין או ישתתף בהפקה של פרסומת שאינה עומדת בהוראות סעיפים 2 ו-3. עוד מוצע לקבוע כי הפרת האיסורים שבחוק בידי פרסומאי או מפרסם היא עבירה פלילית, ושיחול לגביה שיעור קנס מיוחד אם היא נעברה בידי תאגיד, וכן מוצע לקבוע הוראות לעניין חובת נושא משרה בתאגיד למניעת עבירה בידי התאגיד או עובדו, שבמקרה שנעברה עבירה תקים חזקה שהפר את חובתו ותטיל עליו אחריות פלילית בשל כך אלא אם כן הוכיח שהעבירה נעברה שלא בידיעתו או שנקט בכל האמצעים הסבירים למלא את חובתו.

מוצע לקבוע כי באתר האינטרנט של משרד הכלכלה והתעשייה יפורסמו לתקופה של 12 חודשים, פרטים של פסק-דין אזרחי כנגד אדם לפי חוק זה, או פסק דין על הרשעה בעבירה לפי חוק זה, ופרטי מי שנגדו ניתן פסק הדין, ככל שנודע למשרד על פסקי הדין.

לבסוף, מוצע כי קנס שהוטל בשל עבירה לפי חוק זה ישולם לקרן שתוקם במשרד הבריאות, ולמימון פעילות למניעת הפרעות אכילה ולטיפול בהן וכי השר ידווח לוועדת הבריאות של הכנסת אחת בשנה על מספר פעולות הפיקוח במשרד הכלכלה והתעשייה לאכיפת הוראות החוק, מספר כתבי האישום שהוגשו, ומספר ההרשעות בשנה שקדמה למועד הדיווח.

הצעת חוק דומה בעיקרה הונחה על שולחן הכנסת העשרים על ידי חברת הכנסת נורית קורן וקבוצת חברי הכנסת (פ/2825/20).

--------------------------------

הוגשה ליו"ר הכנסת והסגנים

והונחה על שולחן הכנסת ביום

כ"ח בתשרי התשפ"ב (04.10.2021)

1. ס"ח התשע"ב, עמ' 230. [↑](#footnote-ref-2)
2. דיני מדינת ישראל [נוסח חדש] מס' 10, עמ' 266. [↑](#footnote-ref-3)
3. ס"ח התשל"ז, עמ' 226. [↑](#footnote-ref-4)